

**VLADA REPUBLIKE HRVATSKE**

Zagreb, 14. ožujka 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |
|  **Predmet:**  | Prijedlog plana prijma osoblja za 2024. godinu u Hrvatsku vojsku, s planom promjena kategorija vojnog osoblja  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

 Na temelju članka 33. stavka 1. Zakona o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18., 125/19., 155/23., 158/23. i 14/24.), Vlada Republike Hrvatske je na sjednici održanoj \_\_\_\_\_\_\_\_\_\_\_ donijela

**PLAN PRIJMA OSOBLJA ZA 2024. GODINU U HRVATSKU VOJSKU,**

**S PLANOM PROMJENA KATEGORIJA VOJNOG OSOBLJA**

1. **UVOD**

 U skladu sa Zakonom o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18., 125/19., 155/23., 158/23. i 14/24. – u daljnjem tekstu: Zakon o službi) Ministarstvo obrane obvezno je svake godine izraditi godišnji plan prijma osoblja kojim se utvrđuje broj i struktura djelatnih vojnih osoba za prijam, a koji u skladu s potrebama Oružanih snaga Republike Hrvatske (u daljnjem tekstu: Hrvatska vojska) na prijedlog ministra obrane donosi Vlada Republike Hrvatske.

Prijam osoblja stalni je proces privlačenja, odabira i prijma kojim se osigurava popuna ustrojbenih mjesta u Hrvatskoj vojsci u skladu s obrambenim potrebama.

Suradnjom sa srednjoškolskim i visokoškolskim ustanovama, Hrvatskim zavodom za zapošljavanje, aktivnom promidžbom i sudjelovanjem na vojnim i civilnim manifestacijama te drugim djelatnostima predviđenima godišnjim promidžbenim planom za privlačenje osoblja, javnosti se pružaju podaci o vojnom pozivu.

 Izrazi u ovom Planu koji imaju rodno značenje, bez obzira koriste li se u muškom ili ženskom rodu, odnose se jednako na muški i ženski rod.

1. **NAMJENA PLANA**

Namjena Plana prijma je da se planskim prijmom osoblja u djelatnu vojnu službu poboljša dobna struktura i održi brojčana veličina osoblja, čime se istodobno oblikuje i struktura djelatnog vojnog osoblja po kategorijama i vojnostručnim specijalnostima.

 Planom prijma nastavlja se proces planskog prijma vojnika/mornara i visokoobrazovanih mladih časnika u službu.

Plan obuhvaća prijam časnika i dočasnika iz ugovornih vojnika/mornara kojima se dodjelom prvog časničkog, odnosno dočasničkog čina mijenja kategorija te kroz ponovni prijam manjeg broja časnika i dočasnika kojima je djelatna vojna služba prestala na osobni zahtjev uz častan otpust bez prava na mirovinu.

1. **BROJČANA VELIČINA I STRUKTURA PRIJMA**

 Planom za 2024. godinu predviđeni su:

**3.1. prijam s tržišta rada:**

Ukupno planiran prijam 1 160 osoba:

* 900 vojnika/mornara na temelju javnog natječaja, s kojima će se sklopiti ugovori o vojničkoj službi
* 60 kandidata za časnike s tržišta rada na temelju javnog natječaja s kojima će se sklopiti ugovori o osposobljavanju kandidata za časnika
* 20 dočasnika i časnika kojima je djelatna vojna služba prestala na osobni zahtjev uz častan otpust bez prava na mirovinu, u postupku ponovnog prijma
* 30 državnih službenika u Hrvatsku vojsku
* 150 namještenika u Hrvatsku vojsku

**3.2. prijam kadeta polaznika sveučilišnih studijskih programa:**

Ukupno planiran prijam 120 kadeta s kojima je sklopljen ugovor o kadetskoj službi i ugovor o osposobljavanju za časnike:

* 115 kadeta polaznika sveučilišnih studijskih programa „Vojno vođenje i upravljanje“, „Vojno inženjerstvo“ i „Vojno pomorstvo“
* 5 kadeta polaznika studijskog programa „Aeronautika - smjer vojni pilot“

Planom za 2024. godinu obuhvaćen je prijam 1 160 kandidata s tržišta rada na temelju javnog natječaja, dok 120 kadeta predstavlja prijam kadeta polaznika sveučilišnih studijskih programa „Vojno vođenje i upravljanje“, „Vojno inženjerstvo“, „Vojno pomorstvo“ i studijskog programa „Aeronautika - smjer vojni pilot“ na temelju sklopljenog ugovora o kadetskoj službi.

Ukupno je Planom obuhvaćeno 1280 kandidata za prijam u službu.

**3.3. promjena kategorije osoblja koje je već zaposleno u Hrvatskoj vojsci**

Promjenom kategorije postojećeg osoblja koje je već zaposleno u Hrvatskoj vojsci ili imaju ugovor o školovanju i koje ovim Planom mijenja postojeću statusnu kategoriju obuhvatit će se 229 vojnih osoba:

* 120 dočasnika iz ugovornih vojnika/mornara
* 59 kandidata koji su u 2023. godini upućeni na prvu razinu slijedno-rastuće časničke izobrazbe
* 20 kandidata za časnike iz ugovornih vojnika/mornara i dočasnika
* 30 vojnih specijalista iz svih kategorija.
1. **PRIJAM VOJNIKA/MORNARA**

 U 2024. godini prijam 900 kandidata za vojnike/mornare obavit će se ravnomjerno u II., III. i IV. tromjesečju.

Brojčane veličine po tromjesečjima mogu se mijenjati ovisno o broju prijavljenih kandidata, ali ne preko ukupnog broja do 900 kandidata na godišnjoj razini.

 Na temelju članka 36. stavka 2. Zakona o službi, u okviru broja za prijam vojnika u IV. tromjesečju primit će se 12 osoba s kojima je sklopljen ugovor o stipendiranju na temelju školovanja za zvanje zrakoplovnog tehničara u skladu s odredbama ugovora bez provedbe vrednovanja prema kriterijima iz Pravilnika o načinu i postupku privlačenja, oglašavanja i odabira za prijam u djelatnu vojnu službu i kadetsku službu („Narodne novine“, br. 158/13., 77/15., 14/17. i 91/18.).

Zakonom o izmjenama i dopunama Zakona o službi u Oružanim snagama Republike Hrvatske (Narodne novine, broj 125/19.) propisana je mogućnost ponovnog prijma djelatnih vojnih osoba kojima je djelatna vojna služba prestala na osobni zahtjev uz častan otpust bez prava na mirovinu ako je to u interesu Hrvatske vojske, u skladu s uvjetima propisanim Zakonom o službi.

Ponovni prijam vojnika/mornara, dočasnika i časnika kojima je djelatna vojna služba prestala na osobni zahtjev uz častan otpust bez prava na mirovinu, u okviru ukupnog broja planiranog prijma bit će proveden putem javnih natječaja pri čemu će ovi kandidati biti vrednovani kao i ostali kandidati, osim prema dobi.

1. **PRIJAM ČASNIKA**
	1. **Prijam kandidata za časnike s tržišta rada**

 Na temelju javnog natječaja, na osposobljavanje za časnika uputit će se 60 kandidata s tržišta rada za nedostajuće kategorije osoblja: doktori medicine ili specijalisti grana medicine, doktori veterinarske medicine, inženjeri iz područja tehničkih znanosti (sva znanstvena polja), prirodnih znanosti (znanstveno polje: matematika, fizika, geologija, geofizika i geografija), društvenih znanosti (znanstveno polje: informacijske i komunikacijske znanosti), magistri prava, magistri psihologije i kandidati s minimalno završenim stručnim ili sveučilišnim prijediplomskim studijem neovisno o području znanosti ili znanstvenom polju za rod veze.

Dinamika prijma kandidata za časničke dužnosti s tržišta rada uskladit će se s početkom osposobljavanja za časnike.

* 1. **Prijam kadeta i kandidata na temelju ugovora o osposobljavanju za časnika**

Na temelju ugovora o kadetskoj službi, nakon završetka školovanja, izvršit će se prijam 115 kadeta sa sveučilišnih studijskih programa „Vojno vođenje i upravljanje“, „Vojno inženjerstvo“, „Vojno pomorstvo“ i 5 kadeta polaznika studijskog programa „Aeronautika -smjer vojni pilot“ u II., III. i IV. tromjesečju.

* 1. **Ponovni prijam časnika**

Ponovni prijam časnika kojima je djelatna vojna služba prestala na osobni zahtjev uz častan otpust bez prava na mirovinu bit će omogućen u okviru javnog natječaja za prijam kandidata za časnike s tržišta rada.

Kandidati za ponovni prijam bit će primani ako kandidata nedostajućih struka ne bude dostatno, a najviše do broja od 60 kandidata za časnike s tržišta rada.

1. **PRIJAM DRŽAVNIH SLUŽBENIKA I NAMJEŠTENIKA U HRVATSKU VOJSKU**

 U skladu s člankom 47. stavkom 2. Zakona o službi, prijam državnih službenika i namještenika u službu u Hrvatsku vojsku provodi se u skladu s potrebama utvrđenim ovim Planom.

 U 2024. godini planiran je prijam 30 državnih službenika i 150 namještenika nedostajućih struka za obavljanje specijalističkih poslova temeljnog održavanja energetskih sustava, vojnih lokacija te borbenih i neborbenih sredstava u Hrvatskoj vojsci.

Specifikaciju radnih mjesta s elementima potrebnim za raspisivanje javnog natječaja za prijam državnih službenika i oglasa za prijam namještenika, Glavni stožer Oružanih snaga Republike Hrvatske dostavit će Upravi za ljudske potencijale najkasnije 90 dana prije raspisivanja natječaja.

1. **PROVEDBA PLANA**

 Za prijam kandidata Glavni stožer Oružanih snaga Republike Hrvatske utvrdit će strukturu prema rodu/službi/struci te njihovim specijalnostima u skladu s potrebama Hrvatske vojske. Podatke o utvrđenoj strukturi dostavit će Upravi za ljudske potencijale najkasnije četiri mjeseca prije početka prve razine slijedno-rastuće časničke izobrazbe, odnosno 30 dana prije objavljivanja natječaja za prijam u službu vojnika/mornara i vojnih specijalista. Samostalna služba za odnose s javnošću i izdavaštvo na temelju Promidžbenog plana za privlačenje osoblja u 2024. godini usmjeravat će promidžbenu kampanju radi ispunjenja ovoga Plana. Uprava za ljudske potencijale raspisat će oglas za prijam namještenika i javne natječaje za prijam vojnika/mornara, kandidata za časnike vojne specijaliste i državne službenike s tržišta rada te interne oglase za prijam vojnih specijalista i upućivanje vojnika/mornara i dočasnika na osposobljavanje za časnike.

Glavni stožer Oružanih snaga Republike Hrvatske provest će postupak provjere propisanih općih i posebnih uvjeta za prijam u djelatnu vojnu službu te provesti vrednovanje kandidata prema propisanim kriterijima.

 Povjerenstvo za utvrđivanje prijedloga izbora kandidata za popunu slobodnih ustrojbenih mjesta na temelju internog oglasa i javnog natječaja utvrdit će prijedlog izbora kandidata.

Uprava za ljudske potencijale donijet će akte o prijmu u službu, a Glavni stožer Oružanih snaga Republike Hrvatske donijet će akte kojima se uređuje školovanje, odnosno osposobljavanje i raspored na ustrojbenu dužnost u Hrvatsku vojsku.

Ako ne bude ostvaren planirani prijam kandidata s tržišta rada u kategoriji časnika nedostajućih struka i ponovni prijam dočasnika i časnika kojima je djelatna vojna služba prestala na osobni zahtjev uz častan otpust bez prava na mirovinu, povećat će se prijam vojnika/mornara, odnosno kandidata za časnike iz kategorije vojnika/dočasnika, a najviše do određenog broja od 60 kandidata za časnike s tržišta rada.

1. **PRAĆENJE I IZVJEŠĆIVANJE**

 Uprava za ljudske potencijale usmjeravat će i nadzirati provedbu Plana. Na zahtjev Uprave za ljudske potencijale Glavni stožer Oružanih snaga Republike Hrvatske dostavit će izvješća o provedbi Plana.

1. **FINANCIJSKI TROŠKOVI ZA PROVEDBU PLANA**

 U Financijskom planu Ministarstva obrane za 2024. godinu u okviru Programa 2505 – Upravljanje, obrazovanje i potpora osoblju u Aktivnosti A545053 – Pribavljanje osoblja i izobrazba osigurano je 70.760,00 eura za aktivnosti do prijma kandidata u djelatnu vojnu službu.

Prema planiranoj dinamici prijma i strukturi osoblja procijenjen je bruto trošak rashoda za novozaposlene u ukupnom iznosu od 7.276.045,00 eura.

Navedeni iznos osiguran je u Financijskom planu Ministarstva obrane za 2024. godinu u okviru Programa 2505 – Upravljanje, obrazovanje i potpora osoblju, Aktivnosti A545052 – Troškovi osoblja i personalna potpora i Aktivnosti A545053 – Pribavljanje osoblja i izobrazba.

1. **UPRAVLJANJE RIZICIMA**

Rizici za ostvarenje ovoga Plana su:

* + nedostatan odaziv kandidata za popunu kritičnih kategorija osoblja kao kandidata za prijam
	+ nedostatan odaziv kandidata za prijam na vojničke dužnosti
	+ nedostatan odaziv za mjesta vojnih specijalista iz Hrvatske vojske
	+ drugi rizici koji se mogu pojaviti u realizaciji ovoga Plana.

Mjere kojima će se smanjiti utjecaj rizika na ostvarenje ovoga Plana su:

* + usmjeravanje promidžbe prema ciljnim skupinama
	+ redovito praćenje provedbe ovoga Plana te prilagođavanje i poduzimanje potrebnih mjera.

KLASA:

URBROJ:

Zagreb,

PREDSJEDNIK

 mr. sc. Andrej Plenković

**O B R A Z L O Ž E N J E**

Sukladno Zakonu o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18. i 125/19., 155/23., 158/23. i 14/24.) Ministarstvo obrane obvezno je svake godine izraditi godišnje planove izdvajanja osoblja, promicanja vojnih osoba te predložiti Vladi Republike Hrvatske plan prijma osoblja. Navedena tri plana osiguravaju uravnoteženje izlazaka i ulazaka u vojnu službu, kao i strukture osoblja po činovima, a što je temeljni preduvjet za spremnost osoblja kao najvažnije sastavnice ukupne spremnosti obrambenog sustava.

U skladu s navedenim, na temelju članka 33. Zakona o službi u Oružanim snagama Republike Hrvatske Ministarstvo obrane je izradilo Prijedlog plana prijma osoblja za 2024. godinu u Hrvatsku vojsku, s planom promjena kategorija vojnog osoblja, koji u skladu s potrebama Hrvatske vojske na prijedlog ministra obrane donosi Vlada Republike Hrvatske.

Prijam osoblja stalni je proces privlačenja, odabira i prijma kojim se osigurava popuna ustrojbenih mjesta u Hrvatskoj vojsci zbog odlaska osoblja iz obrambenog sustava, najboljim kandidatima čime se jamči pomlađivanje vojnog sastava i održavanje spremnosti Hrvatske vojske i to ukupne, a prije svega spremnosti osoblja kao najvažnije.

Financijska sredstva za provedbu ovoga Plana osigurana su u Državnom proračunu Republike Hrvatske za 2024. godinu na razdjelu Ministarstva obrane.